Արա Կիւլերը ինծի համար, համաշխարհային համբաւի տեսակէտէ, բացառիկ երեւոյթ էր պարզապէս անոր համար, որ յիսունական-վաթսունական թուականներուն, երբ գրական ու գեղարուեստական աշխատանք կը տանէինք Մխիթարեան սանուց միութեան երդիքին տակ, մեզի հետ ունէինք Արա Կիւլերն ալ, որ շատ համեստ մասնակցութիւն կը բերէր թատերական ներկայացումներու մէջ դերեր ստանձնելով կամ հայերէն պատմուածքներ գրելով: Մենք մեր երազին մէջ իսկ չէինք կրնար երեւակայել, որ այդ Արա Կիւլերը աշխարհի ամէնէն նշանաւոր մարդոցմէ մէկը պիտի դառնար: